ຕໍາຫຼວດ ອິນເດຍ ຟ້ອງ ໂທລະພາບ Zee ​ 
ຕໍາຫລວດ​ອິນເດຍ​ຍື່ນ​ຟ້ອງ​ຕໍ່​ໂທລະພາບ Zee ໃນການ​ສໍາພາດ ທີ່​ອາດ​ນໍາ​ໄປ​ສູ່​ການ​ເປີດ​ເຜີຍຊື່ຜູ້​ເຄາະ​ຮ້າຍ​ທີ່​ຖືກ​ຂົ່ມຂືນ ​
ເຈົ້າໜ້າທີ່ຕໍາຫລວດອິນເດຍ ກ່າວໃນວັນເສົາມື້ນີ້ວ່າ ເຂົາເຈົ້າ ໄດ້ຍື່ນ ຟ້ອງຕໍ່ໂທລະພາບຊ່ອງນຶ່ງຂອງອິນເດຍ ທີ່ອອກອາກາດ ການສໍາພາດ ກັບໝູ່ຜູ້ຊາຍທີ່ຕິດຕາມສະຕີອາຍຸ 23 ປີທີ່ເສຍ ຊີວິດໃນອາທິດແລ້ວນີ້ ຍ້ອນໄດ້ຮັບບາດເຈັບຈາກການທຸບຕີ ແລະຂົ່ມຂືນໝູ່ຢູ່ເທິງລົດເມ ໃນກຸງນິວແດນລີ ຕໍາຫລວດກ່າວວ່າ ເຂົາເຈົ້າໄດ້ຍື່ນຟ້ອງຕໍ່ໂທລະພາບ Zee ຍ້ອນວ່າ ການສໍາພາດດັ່ງກ່າວອາດນໍາໄປສູ່ການເປີດເຜີຍຊື່ ຜູ້ເຄາະຮ້າຍທີ່ຖືກຂົ່ມຂືນ ຊຶ່ງເປັນການລະເມີດຕໍ່ກົດໝາຍທີ່ ບໍ່ອະນຸຍາດໃຫ້ເປີດເຜີຍຊື່ຂອງນາງນັ້ນ ຄະນະກໍາມະການປົກປ້ອງນັກຂ່າວຫຼື CPJ ໄດ້ຮຽກຮ້ອງໃຫ້ເຈົ້າໜ້າທີ່ອິນເດຍ ຈົ່ງຍົກເລີກການຟ້ອງໂທລະພາບ Zee ທ່ານ Bob Dietz ຜູ້ປະສານງານໂຄງການເອເຊຍຂອງອົງການ CPJ ກ່າວວ່າ “ບັນດາເຈົ້າໜ້າທີ່ ຍາກທີ່ສຸດທີ່ຈະປົກປ້ອງສິດທິຂອງຜູ້ເຄາະຮ້າຍ ໂດຍຕອບ ໂຕ້ຕໍ່ອົງການຂ່າວ ທີ່ໄດ້ເປີດເຜີຍລາຍລະອຽດຕ່າງໆຂອງຄວາມຜິດທີ່ໜ້າຢ້ານກົວດັ່ງກ່າວໃຫ້ຊາບ ” ການສໍາພາດຂອງໂທລະພາບ Zee ເປັນຂີດໝາຍຄັ້ງທໍາອິດ ທີ່ຜູ້ຊາຍ ທີ່ບໍ່ໄດ້ເປີດເຜີຍຊື່ຄົນນີ້ ໄດ້ກ່າວຢ່າງເປີດເຜີຍກ່ຽວກັບການໂຈມຕີໃນວັນທີ 16 ເດືອນທັນວາຜ່ານມາ ລາວກ່າວໃນວັນສຸກວານນີ້ໃນການໃຫ້ສໍາພາດທາງໂທລະພາບວ່າ ມັນ ໃຊ້ເວລາເຖິງ 25 ນາທີສຳລັບຜູ້ໃດຜູ້ນຶ່ງ ທີ່ຈະຢຸດ ແລະໃຫ້ການຊ່ວຍເຫລືອລາວແລະເພື່ອນຂອງລາວຫລັງ ຈາກທີ່ເຂົາເຈົ້າໄດ້ຖືກໂຍນອອກ ຈາກລົດເມ ໃນສະພາບເປືອຍໂຕ ແລະມີເລືອດໄຫຼ ອອກມາ ຢູ່ຂ້າງຖະໜົນ